A Tanács határozata

(2003. március 18.)

az aldikarbnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról

(2003/199/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [1], és különösen annak 8. cikke (2) bekezdésének harmadik és negyedik albekezdésére,

tekintettel a növényvédő szerek forgalomba hozataláról szóló 91/414/EGK tanácsi irányelv 8. cikke (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [2], és különösen annak 7. cikke (3A) bekezdésének b) pontjára,

tekintettel a Bizottság javaslatára,

mivel:

(1) A 91/414/EGK irányelv 8. cikkének (2) bekezdése előírja a Bizottság számára, hogy indítson munkaprogramot az 1993. július 25-én már forgalomban lévő növényvédő szerekben használt hatóanyagok vizsgálata céljából. A program megvalósításának részletes szabályait a 3600/92/EGK rendelet határozza meg.

(2) A növényvédő szerek hatóanyagainak megállapításáról és a 3600/92/EGK rendelet végrehajtásában referens tagállamként közreműködő tagállamok kijelöléséről szóló, 1994. április 27-i 933/94/EK bizottsági rendelet [3] kijelölte azon hatóanyagokat, amelyeket a 3600/92/EGK rendelet keretében értékelni kell, valamint minden egyes hatóanyag értékelése vonatkozásában kijelölte a referensként közreműködő tagállamot, és minden hatóanyag tekintetében azonosította azon gyártókat, akik időben megtették a bejelentést.

(3) Az aldikarb a 933/94/EK rendeletben kijelölt 89 hatóanyag egyike.

(4) A 3600/92/EGK rendelet 7. cikke (1) bekezdésének c) pontjával összhangban az Egyesült Királyság, mint kijelölt referens tagállam, a bejelentők által az említett rendelet 6. cikke (1) bekezdésével összhangban szolgáltatott információk értékeléséről készített jelentését 1996. április 30-án benyújtotta a Bizottságnak.

(5) A referens tagállam jelentésének kézhezvétele után a Bizottság konzultációkat kezdett a tagállamok szakértőivel, valamint a legfontosabb bejelentővel, a Rhône-Poulenc vállalattal (jelenleg Bayer CropScience), a 3600/92/EGK rendelet 7. cikkének (3) bekezdésében előírtak szerint.

(6) Az Egyesült Királyság által elkészített értékelési jelentést a tagállamok és a Bizottság az Élelmiszerlánc és Állat-egészségügyi Állandó Bizottság keretében felülvizsgálta. Úgy tűnt, hogy a benyújtott információk nem elegendőek annak elbírálásához, hogy a javasolt felhasználási feltételek mellett az említett hatóanyagot tartalmazó növényvédő szerek általánosságban kielégítik-e a 91/414/EGK irányelv 5. cikke (1) bekezdésének a) és b) pontjában megállapított követelményeket. A dossziét és a felülvizsgálatból származó információkat a növény-egészségügyi tudományos bizottsághoz is benyújtották. A bizottságot felkérték, hogy fűzzön szakvéleményt az ökotoxikológiai kockázatértékeléshez, beleértve a kistestű madarakra jelentett kockázatot. A bizottság megállapította, hogy a kistestű madaraknak a granulátumoknak való kitettségére vonatkozó kockázatértékelés kritikusan függ azon feltételezéstől, hogy a granulátumok több mint 99 %-a beépül a talajba. Míg ideális körülmények között ez ténylegesen elérhető, a bizottság úgy vélte, hogy ez a magas beépülési arány nem biztosítható egyenletesen a normál mezőgazdasági használati körülmények között, és ennélfogva az elemzés megismétlését tanácsolta. Az egyéb nem célszervezetekkel kapcsolatban a bizottság a rendelkezésre álló adatokból nem tudja megbecsülni, hogy az aldikarb további adatok felméréséig, benyújtásáig és értékeléséig használatban maradjon-e. Ezért a Bizottság felkérte a bejelentőt dossziéjának legkésőbb 2001. december 31-ig történő kiegészítésére, reprezentatív felhasználási módok egy korlátozott körére vonatkozóan. A kiegészítő információk kézhezvételekor a felülvizsgálatot a 3600/92/EGK rendelet 7. cikkének (6) bekezdésével összhangban 2002. október 18-án a Bizottság aldikarbra vonatkozó felülvizsgálati jelentése formájában véglegesítették.

(7) A benyújtott információk alapján végzett elemzések nem bizonyítják, hogy a javasolt felhasználási körülmények között az aldikarbot tartalmazó növényvédő szerek várhatóan kielégítik a 91/414/EGK irányelv 5. cikke (1) bekezdésének a) és b) pontjában megállapított általános követelményeket, különös tekintettel a nem célszervezeteket érintő esetleges hatásra. Tekintetbe véve az aldikarb jelenlegi, granulátum kiszerelésében, különösen a kistestű madarakra jelentett magas kockázatát, indokolt e határozat meghozatala. A bejelentő által a javasolt reprezentatív felhasználási módokra vonatkozóan benyújtott adatok azt mutatják, hogy a granulátumok a kezelés végrehajtása után a talaj felszínén maradnak. Nem zárható ki annak lehetősége, hogy a granulátumból halálos mennyiség jut be kistestű madarak szervezetébe. A bejelentő probabilisztikus kockázatértékelést készített, amelyet a referens tagállam értékelt, és azt a következtetést vonta le, hogy az országos populációk érintettsége nem várható, azonban helyi hatások előfordulhatnak. Figyelembe kell venni, hogy az ilyen probabilisztikus kockázatértékelések értelmezésének megállapított kritériumait még nem egységesítették, valamint hogy az esetleges kockázatokat tekintetbe véve nem lenne helyénvaló a döntéshozatal késleltetése, amíg e kritériumokról megállapodás nem születik. Továbbá a felülvizsgálat kimutatta a földigilisztákra jelentett kockázatot, és a terepen végzett vizsgálatokból rendelkezésre álló információ még mindig nem elegendő ezen aggodalmak teljes eloszlatására.

(8) Ezért az aldikarb nem vehető fel a 91/414/EGK irányelv I. mellékletébe.

(9) Intézkedéseket kell tenni annak biztosítására, hogy az aldikarbot tartalmazó növényvédő szerek már meglévő engedélyeit megadott időszakon belül visszavonják, valamint meghosszabbításukra ne kerüljön sor, és ilyen termékekre ne adjanak ki új engedélyeket.

(10) A Tanács elé került információk fényében úgy tűnik, hogy bizonyos tagállamokban bizonyos korlátozott számú felhasználás esetében hatékony alternatíva hiányában továbbra is szükséges a hatóanyag használata, hogy lehetőség nyíljon az alternatívák kifejlesztésére. Ezért jelen körülmények között indokolt – szigorú feltételek mellett és a kockázat lehető legkisebbre való csökkentésére törekedve (például termékkezelési programok) – hosszabb időszak előírása a meglévő engedélyek visszavonására azon korlátozott számú, nélkülözhetetlennek tekintett felhasználási módok esetében, amelyek tekintetében jelenleg úgy tűnik, hogy nem áll rendelkezésre hatékony alternatíva a károsító szervezetek elleni védelemre.

(11) A 91/414/EGK irányelv 4. cikkének (6) bekezdésével összhangban a tagállamok által az aldikarbot tartalmazó növényvédő szerek meglévő készleteinek megsemmisítésére, tárolására, forgalomba hozatalára és a felhasználására adott engedélyekre vonatkozó türelmi időt egy rövid időszakra kell korlátozni, hogy a meglévő készletek felhasználása a soron következő termesztési évadon túl ne legyen lehetséges.

(12) Ez a határozat nem sérti a Bizottságnak a meghatározott hatóanyagokat tartalmazó növényvédő szerek forgalomba hozatalának és használatának tilalmáról szóló, 1978. december 21-i 79/117/EGK tanácsi irányelv [4] keretében e hatóanyaggal kapcsolatban egy későbbi időpontban esetlegesen tett intézkedéseit.

(13) Az Élelmiszerlánc- és Állat-egészségügyi Állandó Bizottság kedvező véleménye hiányában a Bizottság nem tudta elfogadni az általa tervezett rendelkezéseket a 91/414/EGK tanácsi irányelv 19. cikkében megállapított eljárás szerint,

ELFOGADTA EZT A HATÁROZATOT:

1. cikk

Az aldikarbot a Tanács nem veszi fel hatóanyagként a 91/414/EGK irányelv I. mellékletébe.

2. cikk

A tagállamok gondoskodnak arról, hogy:

1. az aldikarbot tartalmazó növényvédő szerekre kiadott engedélyeket 2003. szeptember 18-ig visszavonják;

2. 2003. március 18-át követően aldikarbot tartalmazó növényvédő szerre nem adnak ki vagy hosszabbítanak meg engedélyt a 91/414/EGK irányelv 8. cikke (2) bekezdésében meghatározott eltérés értelmében;

3. a melléklet B. oszlopában felsorolt felhasználási módok vonatkozásában az A. oszlopban meghatározott tagállam 2007. június 30-ig hatályban tarthatja az aldikarbot tartalmazó növényvédő szerek engedélyét, feltéve ha:

a) biztosítja, hogy a forgalomban maradó növényvédő szerek újracímkézése megtörténik, hogy megfeleljenek a korlátozott felhasználási feltételeknek;

b) elrendel minden megfelelő kockázatmérséklő rendelkezést az esetleges kockázatok csökkentése érdekében, hogy biztosítsa az emberi és állati egészség, valamint a környezet védelmét; valamint

c) biztosítja, hogy az ilyen felhasználási módokra folyamatosan kutatják az alternatív termékeket és módszereket, különösen cselekvési tervek segítségével.

Az érintett tagállam legkésőbb 2004. december 31-ig tájékoztatja a Bizottságot e cikk alkalmazásáról, és különösen az a)–c) pont alapján tett lépésekről, valamint évente az e cikk értelmében nélkülözhetetlen felhasználási módokban használt aldikarb becsült mennyiségéről.

3. cikk

A tagállamok által a 91/414/EGK irányelv 4. cikke (6) bekezdésének rendelkezéseivel összhangban megállapított türelmi időszaknak a lehető legrövidebbnek kell lennie, és:

a) azon felhasználási módok esetében, amelyekre vonatkozóan az engedélyt 2003. szeptember 18-ig kell visszavonni, nem tarthat tovább, mint 2004. szeptember 18.;

b) azon felhasználási módok esetében, amelyekre vonatkozóan az engedélyt 2007. június 30-ig kell visszavonni, nem tarthat tovább, mint 2007. december 31.

4. cikk

Ennek a határozatnak a tagállamok a címzettjei.

Kelt Brüsszelben, 2003. március 18-án.

a Tanács részéről

az elnök

G. Drys

[1] HL L 230., 1991.8.19., 1. o. A legutóbb a 2003/5/EK bizottsági irányelvvel (HL L 8., 2003.1.14., 7. o.) módosított irányelv.

[2] HL L 366., 1992.12.15., 10. o. A legutóbb a 2266/2000/EK rendelettel (HL L 259., 2000.10.13., 27. o.) módosított rendelet.

[3] HL L 107., 1994.4.28., 8. o. A legutóbb a 2230/95/EK rendelettel (HL L 225., 1995.9.22., 1. o.) módosított rendelet.

[4] HL L 33., 1979.2.8., 36. o. A legutóbb az 1994. évi csatlakozási okmánnyal módosított irányelv.

--------------------------------------------------

MELLÉKLET

A 2. cikk (3) bekezdésében említett engedélyek jegyzéke

A. oszlop | B. oszlop |

Tagállam | Felhasználási mód |

Belgium | Répa |

Görögország | Burgonya Dohány |

Spanyolország | Gyapot Citrusfélék (fiatal ültetvények) Faiskolák |

Franciaország | Cukorrépa Szőlőültetvények |

Olaszország | Cukorrépa Dohány Faiskolák |

Hollandia | Dísznövények Cukorrépa Burgonya (vetőburgonya és burgonyakeményítő) |

Portugália | Citrusfélék Virágtermesztés Szőlőültetvények |

Egyesült Királyság | Burgonya Répák (beleértve a pasztinákot is) Vöröshagyma Dísznövények |

--------------------------------------------------